<classify> SERIKALI kupitia Tume ya Vyuo Vikuu Tanzania TCU na Baraza la Taifa la Elimu ya Juu Nacte imetangaza madirisha ya udahili zaidi kwa wanafunzi waliokosa nafasi katika vyuo na taasisi mbalimbali katika awamu za udahili zilizopita.Jana, Wizara ya Elimu, Sayansi na Teknolojia iliagiza Nacte kufungua dirisha dogo la udahili kwa wiki mbili kuanzia jana ili kujaza nafasi za udahili katika vyuo na taasisi mbalimbali.Nacte imedahili wanafunzi 2,834 watakaojiunga na vyuo vya ualimu vya serikali kwa mwaka wa masomo 20192020 kwa ngazi ya astashahada na stashahada.Wakati wizara ikiagiza hilo kwa Nacte, TCU imetangaza kukamilika kwa udahili wa awamu ya pili katika taasisi za elimu ya juu kwa mwaka wa masomo 20192020 na imetangaza dirisha la maombi kwa awamu ya tatu.TCU imesema hatua hiyo ni kutokana na baadhi ya waombaji kutochaguliwa katika awamu zote mbili zilizopita na kwamba dirisha hilo la awamu ya tatu litafunguliwa Septemba 9 hadi 13, mwaka huu.Kuhusu udahili wa Nacte, Katibu Mkuu Wizara ya Elimu, Sayansi na Teknolojia, Dk Leonard Akwilapo aliwaambia waandishi wa habari jijini Dodoma jana kuwa hatua hiyo ni kutokana na kutambua kuwa idadi kubwa ya waombaji walikosa nafasi katika awamu hii.Wizara inatambua kuwa kuna idadi kubwa ya waombaji waliokosa nafasi katika awamu hii ya uchaguzi kutokana na ushindani na kutofanya uchaguzi mzuri. Wizara imeagiza Nacte kufungua dirisha dogo la udahili kuanzia leo jana hadi Septemba 21, mwaka huu ili kujaza nafasi kwenye vyuo na taasisi za mafunzo za serikali na zisizo za serikali katika kada mbalimbali ambazo bado zina nafasi ya kudahili, alisema Dk Akwilapo. Aliongeza; Wizara inatoa rai kwa wahitimu wa kidato cha nne na sita na wale wote walio na sifa za kujiunga na ma- funzo mbalimbali kutumia fursa hii kufanya maombi ya udahili. Pia tunawashauri kufanya uchaguzi kwa umakini ili wasije kukosa tena nafasi.Kwa upande wa nafasi za mafunzo ya ualimu kwa mwaka wa masomo wa 20192020, alisema kulikuwa na nafasi 12,859 katika vyuo 35 vinavyotoa mafunzo ya ualimu katika ngazi ya astashahada na stashahada na waliochaguliwa mpaka sasa ni 11,028 hivyo kuna nafasi zilizowazi 1,831.Dk Akwilapo alisema wanafunzi 2,834 waliochaguliwa ni wale waliodahiliwa moja kwa moja na Nacte kwa ajili ya vyuo vya serikali.Hatua hiyo inafanya wanafunzi 11,028 kuchaguliwa kujiunga na vyuo 35 vinavyotoa mafunzo ya astashahada na stashada ya ualimu, ikiwa ni baada ya awali Ofisi ya Rais, Tawala za Mikoa na Serikali za Mitaa Tamisemi kuchagua wanafunzi 8,194.Alisema kati ya wanafunzi hao, wanafunzi 5,548 ni wale wa ngazi ya astashahada na 5,480 ni wale wanatakosoma mafunzo ya ngazi ya stashahada.Wizara ilitangaza kuanza kwa maombi ya nafasi ya mafunzo ya ualimu ngazi ya astashahada na shahada kwa mwaka wa masomo 20192020 kuanzia Julai 3 hadi Agosti 30, na waombaji wa vyuo vya ualimu vya serikali walielekezwa kuomba kupitia tovuti ya Nacte.Lakini kwa wale walioomba kudahiliwa kwenye vyuo visivyo vya serikali pia walielekezwa kuomba kupitia vyuo husika na baadaye majina ya waliochaguliwa kupelekwa Nacte kwa ajili ya uhakiki.Alisema hadi kufika tarehe ya mwisho ya maombi ya udahili, waombaji 7,025 walikamilisha maombi yao na kati ya hao waombaji 5,252 ambayo ni sawa na asilimia 75 walikuwa na sifa stahili za kujiunga na programu waliozoomba huku 1,773 sawa na asilimia 25 hawakuwa na sifa.Dk Akwilapo alisema wanafunzi waliochaguliwa wamepewa wiki mbili hadi Oktoba 6, mwaka huu kuhakikisha wanaripoti katika vyuo vyao na atakayekwenda chuo baada ya hapo hatapokelewa.Kwa upande wa TCU, Katibu Mtendaji wake, Profesa Charles Kihampa alisema wamefungua dirisha la maombi ya udahili awamu ya tatu kutokana na baadhi ya waombaji kutochaguliwa kutokana na sababu mbalimbali.Profesa Kihampa katika taarifa yake kwa umma aliyoitoa juzi, alisema udahili huo unafanyika kuruhusu makundi matatu kuomba udahili.Makundi hayo ni waombaji waliokosa nafasi katika awamu zilizopita; waombaji wa kidato cha sita na stashahada walioshindwa kuomba katika awamu zilizopita; na waombaji waliokuwa wamedahiliwa miaka ya nyuma na kuacha au kukatisha masomo.Tume inapenda kusisitiza kuwa utaratibu wa kutuma maombi ni ule ile wa kutuma moja kwa moja vyuoni kama ilivyokuwa katika awamu za udahili zilizopita.Waombaji wanakumbushwa kuwa masuala yote yanayohusiana na udahili ama kujithibitisha yawasilishwe moja kwa moja kwenye vyuo husika na si TCU, alisema Profesa Kihampa.Alisema udahili kwa awamu ya pili katika taasisi za elimu ya juu kwa mwaka wa masomo 20192020 umekamilika na majina ya waombaji waliochaguliwa katika awamu ya kwanza na ya pili yameshatangazwa na vyuo husika.Waombaji waliodahiliwa chuo zaidi ya kimoja katika awamu ya pili na ya kwanza ambao bado hawajathibitisha udahili wao katika chuo kimoja, wathibitishe kuanzia tarehe 8 hadi 13, Septemba, mwaka huu, ilieleza taarifa hiyo ya Profesa Kihampa.Akifafanua jinsi ya kuthibitisha, alisema mhusika atapaswa kutuma ujumbe mfupi wenye namba maalumu ya simu iliotumwa kupitia namba ya simu au barua pepe walizotumia wakati wa kuomba udahili.Wale ambao hawatapata kwa wakati ujumbe huo wanashauriwa kuingia kwenye mifumo ya udahili ya vyuo walivyochaguliwa na kuomba kutumiwa ujumbe mfupi wenye namba maalum ya siri ili kuthibitisha, alisema.Alisisitiza kuwa uthibitisho huo ufanyike kupitia akaunti waombaji walizotumia wakati wa kuomba udahili katika vyuo husika. Alisema orodha ya waombaji waliodahiliwa zaidi ya chuo kimoja ipo kwenye tovuti ya TCU.Imeandikwa na Anastazia Anyimike, Dodoma na Gloria Tesha, Dar.  <topic>: kitaifa 